Predkladacia  správa

k návrhu zákona, ktorým sa mení a dopĺňa zákon Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov

Podnet na vypracovanie návrhu zákona
Ministerstvo zdravotníctva Slovenskej republiky predkladá návrh zákona mimo Plánu legislatívnych úloh Ministerstva zdravotníctva Slovenskej republiky na rok 2005.

Vyjadrenie účelu a odôvodnenie potreby návrhu zákona
Novela zákona Národnej rady Slovenskej republiky č. 272/1994 Z.z. o ochrane zdravia ľudí v znení neskorších predpisov je potrebná, aby bolo možné vydať aproximačné nariadenie vlády Slovenskej republiky, ktorým sa novelizuje nariadenie vlády Slovenskej republiky č. 174/2005 Z. z., ktorým sa ustanovujú požiadavky na kozmetické výrobky a tak dosiahnuť úplnú transpozíciu požiadaviek smernice Rady 76/768/EHS o kozmetických výrobkoch v znení jej neskorších zmien a doplnení. Takéto riešenie odporúčala Ministerstvu zdravotníctva Slovenskej republiky aj Legislatívna rada vlády Slovenskej republiky pri prerokovávaní návrhu nariadenia vlády, ktorým sa ustanovujú požiadavky na kozmetické výrobky dňa 8. marca 2005.
Obdobne to platí o ustanoveniach zákona č. 272/1994 Z.z., ktoré upravujú problematiku ochrany zdravia pred vibráciami pri práci. Tieto je potrebné zo zákona vypustiť, aby tá istá problematika nebola upravovaná zákonom a zároveň aj aproximačným nariadením. Návrh aproximačného nariadenia o ochrane zdravia pred rizikami súvisiacimi s expozíciou vibráciám pri práci je v súčasnosti v legislatívnom procese a počíta sa s nadobudnutím jeho účinnosti od 15. júla 2005.    

Obsah návrhu zákona
Návrh zákona dopĺňa kompetencie Úradu verejného zdravotníctva o informačné povinnosti voči Európskej komisii a ostatným členským štátom Európskej únie v rámci jeho pôsobnosti v oblasti kozmetických výrobkov a ruší ustanovenia upravujúce problematiku ochrany zdravia pred vibráciami pri práci.

Dopad na štátny rozpočet
Návrh zákona nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, ani vplyv na zamestnanosť. Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná.

Informácia o pripomienkovom konaní
Návrh zákona bol predložený na medzirezortné pripomienkové konanie spolu 32 subjektom v dňoch od 14. januára 2005 do 22. januára 2005. Materiál sa na rokovanie Legislatívnej rady vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

Dôvod nesprístupňovania návrhu zákona
Nie je dôvod nesprístupňovania návrhu zákona.